CELEX: 62009TN0079
Language: et
Date: 2009-02-20 00:00:00
Title: Kohtuasi T-79/09: 20. veebruaril 2009 esitatud hagi — Prantsusmaa versus komisjon

16.5.2009   
            
            
               ET
            
            
               Euroopa Liidu Teataja
            
            
               C 113/37
            
         20. veebruaril 2009 esitatud hagi — Prantsusmaa versus komisjon
   (Kohtuasi T-79/09)
   2009/C 113/75
   Kohtumenetluse keel: prantsuse
   
      Pooled
   
   
      Hageja: Prantsuse Vabariik (esindaja: E. Belliard, G. de Bergues ja A.-L. Vendrolini)
   
      Kostja: Euroopa Ühenduste Komisjon
   
      Hageja nõuded
   
   
               —
            
            
               Tühistada vaidlustatud otsus;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesolevas hagis nõuab hageja komisjoni 10. detsembri 2008. aasta otsuse K(2008) 7846 (lõplik) tühistamist, milles komisjon asus seisukohale, et kohustuslikuks muudetud vabatahtlikud maksed, mida tootmisharudevahelised organisatsioonid esindatavate tootmisharude liikmetelt nimetatud organisatsioonide tegevuse rahastamiseks koguvad, on EÜ artikli 87 lõike 1 tähenduses riigiabiks olev meede.
   Hagi põhjenduseks esitab hageja asja sisu kohta ühe väite:
   
               —
            
            
               riigiabi mõistet EÜ artikli 87 lõike 1 tähenduses on rikutud osas, milles komisjon leidis vastupidi Prantsuse valitsuse poolt väidetule, et kohustuslikuks muudetud vabatahtlikud maksed on maksutaolised lõivud ehk riigi ressursid, ehkki:
               
                           —
                        
                        
                           tootmisharudevaheliste organisatsioonide tunnustamise korda ja tootmisharudevaheliste kokkulepete pikendamise korda ei saa pidada abinõuks, mille kaudu riik viib ellu teatavat poliitikat, mille ta on eelnevalt välja töötanud;
                        
                     
                           —
                        
                        
                           kohustuslikuks muudetud vabatahtliku makse aluse, summa ja selle kasutamise määravad tootmisharudevahelised organisatsioonid kindlaks oma kokkulepetes, millesse riigi ametivõimud kordagi ei sekku;
                        
                     
                           —
                        
                        
                           kohustuslikuks muudetud vabatahtlikke makse on kohustuslik kasutada ainult selle tegevuse rahastamiseks, milleks nad on mõeldud, ning neid ei anta kunagi riigi ametivõimude käsutusse;
                        
                     
                           —
                        
                        
                           isikud, kellel on kohustuslikuks muudetud vabatahtliku makse tasumise kohustus, saavad kasu vaid kõnealuse makse kaudu rahastatud tegevusest, mille kulud kannavad kõik vastava tootmisharu ettevõtjad asjaomase toote ostjate või müüjatena.